Il-president tal-Federazzjoni tal-Football tal-Haiti, Yves Jean-Bart, magħruf bħala ‘Dadou’ ġie akkużat li abbuża sesswalment minn players tal-football femminili fiċ-ċentru tekniku fejn normalment jitħarrġu t-timijiet nazzjonali tal-pajjiż. Iżda Bart ċaħad bil-qawwa kollha l-akkużi li jgħidu li huwa ġiegħel lil xi players femminili żgħażagħ jagħmlu affarijiet żienja u provokanti. L-allegati inċidenti f’dan il-post li jinsab fi Croix-des Bouquets ilhom iseħħu għal dawn l-aħħar ħames snin. Dawn l-allegazzjonijiet qed isiru mill-vittmi u anke l-familjari tagħhom li rrap­purtaw dan l-aġir xejn eżemplari. Skond waħda mill-vittmi, mara li taħdem fiċ-ċentru tekniku bdiet iġġiegħel lil bosta players jagħmlu atti sesswali ma’ Dadou. Din il-mara kienet tgħid lill-players li mhux se jkunu magħżula mat-team nazzjonali u l-uniku mod li kellhom ċans li jibqgħu fl-iskwadra kien billi jagħmlu s-sess mal-istess president. Kien hawn li pront tkellem Jean-Bart li rribatta dawn l-allegazzjonijiet billi sostna li qatt ma waslulu ilmenti bħal dawn u giddeb dawn il-persuni billi qal li huwa impossibbli li jsiru dawn l-affarjiet f’ċentru tekniku li ppriedka kemm-il darba l-edu­kazzjoni u r-rispett lejn l-individwu. Jean-Bart kompla jgħid li dawn l-allegazzjonijiet kienu manuvra biex twaqqa’ l-kredibbiltá tal-Federazzjoni tal- Football tal-Haiti, il-figura tal- president u l-familja tiegħu. Minkejja kollox, kien hemm ċerta konsistenza fil-verżjoni tal-vittmi fejn saħansitra kien hemm min qal li Jean-Bart kien iġiegħel lil dawn it-tfajliet jagħmlu s-sess miegħu u saħansitra kien hemm waħda minnhom li ġiet sfurzata tagħmel abort. Waħda mill-players l-aktar rappreżentattivi tal-pajjiż qalet li kollega tagħha li għandha 17-il sena, ġiet imġiegħla tmur ma’ Dadou li min-naħa tiegħu beda jheddidha biex ma titkellem ma’ ħadd. Player oħra qalet li kien saħansitra ħabib ta’ Dadou li pprova jistupraha f’appartament f’Port-de-Prince. Kien bl-intervent ta’ missier il-vittma li l-aggressur ħarab minn fuq il-post. Player oħra femminili li spiċċat vittma ta’ Dadou saħqet li dan tal-aħħar hu persuna perikoluża ħafna u li diversi tfajliet jixtiequ jitkellmu u jiżvelaw kollox imma qed jibżgħu jagħmlu dan. F’risposta f’waqtha għal din l-aħħar allegazzjoni Jean-Bart qal li ma jistax jifhem kif ċerti persuni jpinġuh bniedem daqshekk vjolenti meta hu għandu karattru ferm kalm u trankwill. Sadanittant uffiċjali għolja fi ħdan l-FHF qalu li dawn l-allegazzjonijiet huma serji ferm għalkemm sostnew li ma rċevew l-ebda lment qabel ma ħareġ dan kollu. L-istqarrija tgħid li l-kontra ta’ dak li qed jiġi allegat, il-filosofija tal-assoċjazzjoni nazzjonali tal-football dej­jem baqgħet dik li joħolqu proġetti biex il-players żgħa­żagħ ikollhom aktar opportunitajiet biex jilagħbu. Dawn l-uffiċjali komplew jgħidu li dan il-proġett salva diversi żgħażagħ mill-kriminalitá li jsibu fit-toroq ta’ dan il-pajjiż u li qed jaħdmu id f’id mal-FIFA biex ikomplu jniedu programm bħall-“Goal” li jagħti ċ-ċans ta’ aktar logħob u attivitajiet sportivi. F’dawn l-aħħar snin il-football fil-Haiti kompla jevolvi u jiżviluppa tant li t-team nazzjonali tal-kbar tal-irġiel wasal sas-semi-finali tat-Tazza CONCACAF tas- sena l-oħra. Madankollu bħal qisu hemm żewġ naħat tal-munita fejn uffiċjali fi ħdan l-assoċjazzjoni qed ikomplu jfaħ­ħru x-xogħol li sar għalkemm qed ikollhom widnejhom torox għal xi allegazzjonijiet oħra li saru minn diversi coaches barranin li ġew jagħmlu xi sessjonijiet ta’ taħriġ fiċ-ċentru tekniku mal-iskwadri taż-żgħar. Skond xi wħud, dan iċ-ċentru jinsab fi stat diżastruż speċjalment il-post fejn jorqdu l-players li jkunu qed jagħmlu kamp ta’ taħriġ. Coach partikolari qal li kull darba li jaħseb fil-faċilitajiet li sab quddiemu kważi kważi jitlagħlu l-istonku bit-traskuraġni li hemm. Hu allega li kien hemm sitwazzjoni fejn għaxart itfal kienu qed jorqdu f’kamra waħda. Filwaqt li m’hemmx lożor u kutri għal kulħadd, il-faċilitajiet sanitarji kienu ferm maħmuġin u mhux ta’ quddiem in-nies. Huwa kompla jgħid li minkejja li kien hemm xi uffiċjali tal-FIFA li ġew jagħtu titwila, dawn baqgħu ma qalu xejn. Fl-istess waqt dan l-istess coach qal li t-tfal li jmorru jagħmlu kamp ta’ taħriġ hemmhekk ikollhom dejjem l- istess ikel u m’hemmx varjazzjoni. Huwa staqsa fejn setgħu marru l-flus li ġew mogħtija mill-FIFA madwar erba’ snin ilu. F’risposta oħra mill-Federazzjoni tal-Football tal-Haiti, intqal li f’dawn l-aħħar xhur inbniet blokka ta’ appartamenti u faċilitajiet moderni li skond dak li qalu huma, hija l-għira ta’ diversi pajjiżi oħra ġirien. Intqal li għall-kuntrarju ta’ dawk li qed jippruvaw ipinġu stampa kompletament differenti, l-assoċjazzjoni tal-pajjiż qed tagħmel minn kollox biex ittejjeb l-operat tagħha u sejħet dawn l-allegazzjonijiet bħala sabotaġġ enormi. Sadanittant, kelliem għall- FIFA qal li huwa jinsab f’kuntatt dirett mal-awtoritajiet tal-FHF fejn qed isegwu mill-qrib is-sitwazzjoni tal- pandemija tal-Covid-19 u l-impatt li qed tħalli fuq il-football fil-pajjiż. Flimkien ma’ dawn il-laqgħat virtwali, dan il-kelliem qed jistaqsi diversi mistoqsijiet dwar l-aħħar allegazzjonijiet li saru fil-konfront tal-president tal-assoċjazzjoni. Minkejja kollox, hu ma setax ma jkollux kliem ta’ tifħir għall-isforzi li qed tagħmel l-FHF biex ittejjeb il-livell tagħha f’dan l-isport tant popolari. Tant hu hekk li l-president Jean-Bart irċieva messaġġ ta’ tifħir mill-kap tal-FIFA, Gianni Infantino, speċjalment wara li dak li hu magħruf bħala Dadou tela’ biex jokkupa din il-kariga għas-sitt darba konsekuttiva. Kien hawn li Infantino ta l-opinjoni tiegħu fuq din l-elezzjoni li saret fi Frar li għadda u li reġgħet rat lil Jean-Bart bħala r-rebbieħ billi saħqet li mhux daqshekk tajjeb li mexxej idum daqshekk fil-kariga u ħeġġeġ biex aktar uffiċjali jikkontestaw għat-tmexxija tal-FHF fis-snin li ġejjin. Fuq l-allegazzjoni li l-fondi mogħtija lilhom ma ġewx użati kif suppost, kelliem għall-FIFA qal li qed jagħmlu skrutinju tas-sitwazzjoni biex joħorġu bil-konklużjonijiet tagħhom. Finalment fil-jiem li ġejjin se jkun hemm aktar kjarifika dwar l-allegazzjonijiet serji li saru meta l-FIFA se tqabbad investigaturi indipendenti biex jagħrblu sewwa dak li ntqal.